text: Tað er kreppa í pólska landsliðshópinum undan dystinum móti Føroyum. Liðskiparin hjá Póllandi, Robert Lewandowski, hevur undan hesari landsliðssamlingini havt samrøðu við pólskar miðlar, har hann finst at sínum egnu viðspælarum á landsliðnum fyri at hava vánaligan innstilling í landsliðshøpi. Eisini saknar hann sterkar persónligheitir á pólska liðnum
text: #000001
text: Tað hevur vakt ans í Póllandi, at pólski liðskiparin, Robert Lewandowski, tveir dagar undan hesari landsliðssamlingini, finnst so hvassliga at sínum egnu spælarum á landsliðnum, fyri ikki at hava rætta innstillingin og at ungu spælararnir ikki hava sterka persónligheit (Mynd: EPA-EFE)
text: #000002
text: Pólski landsliðsvenjarin, Fernando Santos, er ikki komin væl frá byrjan í hesari EM-undankappingini, og nú, tá pólska landsliðið er samlað til avgerandi uppgávurnar móti Føroyum og Albania, er tvídráttur í pólska hópinum. Hetta, eftir at pólski liðskiparin, Robert Lewandowski, í sjónvarpssamrøðu við tveir pólskar miðlar, tveir dagar undan hesari landsliðssamlingini, hevur sett nøkur orð á 3-2 tapið fyri Moldova í juni mánaða, har hann millum annað finnist at innstillinginum hjá summum spælarum – serliga teir spælarar, ið eru nýggir á pólska liðnum, sum hann heldur ikki hava havt røttu innstilling til landsliðsuppgávurnar.
text: #000003
text: Eisini ger pólski liðskiparin greitt í samrøðuni, at landsliðið manglaði spælarar, sum hava eina sterka persónligheit og ganga undan á vøllinum.
text: #000004
text: Lewandowski heldur eisini, at teir ungu spælararnir gera ov lítið við at spyrja teir royndu spælararnar um ráð. Og so leggur hann í sjónvarpssamrøðuni eisini eftir Łukasz Skorupski fyri at siga ósatt um eina orrustu, sum skal hava verið millum spælararnar og pólska fótbóltssambandið um býtið av bonuspengum í samband við HM-endaspælið í Katar.
text: #000005
text: Pólskir miðlar skriva, at portugisiski landsliðsvenjarin hjá Póllandi hevur roynt at bøtt um hetta við at taka tveir royndar spælarar út til hópin móti Føroyum og Albania, sum ikki hava verið við higartil í hesari undankappingini, tí portugisiski landsliðsvenjarin hevur úttikið 33-ára gamla Grzegorz Krychowiak og 35-ára gamla Kamil Grosicki, sum nú gera sítt “comeback” á pólska landsliðnum.
text: #000006
text: Royndu at reinsa luftina við at eta útiÍ samrøðu við størsta netítróttarmiðilin í Póllandi, sportowefakty, mánadagin kom Kamil Grosicki inn á, hví hann er úttikin til landsliðið hesa ferð.
text: #000007
text: – Eg eri ein spælari við nógvum royndum, og eg fari at gera mítt til at hjálpa liðnum á vøllinum og uttanfyri vøllin. Úrslitini hava ikki verið góð seinastu tíðina, men tað ynski eg ikki at tosa um, tí eg var ikki partur av liðnum tá. Men vit eru væl fyrireikaðir til komandi uppgávurnar, sigur Grosicki við sportowefakty.wp.pl.
text: #000008
text: Í eini roynd at reinsa luftina í pólska landsliðshópinum, so var pólski hópurin úti og át á matstovu í pólska høvuðsstaðnum mánadagin – eitt tiltak, sum pólski málverjin Wojciech Szczesny hevði tikið stig til.
text: #000009
text: Í eini roynd at reinsa luftina og tosa um tingini, so var pólska landsliðið úti og át mánadagin í pólska høvuðsstaðnum, Varsjava (Mynd: Instagram/Wojciech Szczesny)
text: #000010
text: Í gjár, týsdagin, hevði pólska landsliðið tíðindafund, har áleyparin Arkadiusz Milik svaraði spurningum. Pólskir miðlar vildu sjálvsagt hava meira at vita, hvussu stemningurin hevur verið í hópinum, eftir sjónvarpssamrøðuna hjá Lewandowski, men tað vildi áleyparin ikki rættiliga svara upp á – sjálvt um tað varð roynt at spyrja ofta um hetta. Svarið frá áleyparanum til miðlarnar var, at summi ting eiga at verða søgd í skiftingarrúminum, og ikki úti í almenninginum.
text: #000011
text: Hann vildi heldur ikki siga so nógv um, um landsliðið hevði brúkt løtuna, tá liðið var úti á matstovu og át mánadagin, til at reinsa luftina í hópinum, men bert tað, at Szczesny hevði tikið stig til hetta.
text: #000012
text: Hvat kom burturúr hesum átakinum mánakvøldið frá pólska málverjanum vita vit ikki, men undan landsdystinum millum Pólland og Føroyar hóskvøldið er greitt, at Pólland er nummar fýra í bólkinum við trimum stigum, meðan Føroyar eru á fimta og aftasta plássinum við einum stigi.
text: #000013